
Naslov: Nuklearka po samodejni zaustavitvi spet obratuje
Tekst za voditelja:

T- Krško /

Potem, ko se je krška jedrska elektrarna v soboto zjutraj samodejno zaustavila, to je sprožilo neustrezno delovanje novega merilnega sistema temperature reaktorskega hladila, je bila danes zjutraj ob drugi uri ponovno priključena na elektroenergetsko omrežje. Trenutno obratuje s 35-odstotno močjo in postopno dviguje obremenitev. Svojo polno zmogljivost naj bi dosegla predvidoma v naslednjih nekaj dneh. 

Iz nuklearke so še sporočili, da so potem, ko so ugotovili, kaj je povzročilo neželene motnje, izvedli potrebne prilagoditve na relejih, da bi zagotovili pravilno delovanje merilnega sistema primarnega hladila, ki je bil vgrajen v tokratnem remontu. Kratkotrajna samodejna zaustavitev je bila namreč posledica delovanja reaktorske zaščite, ki se aktivira na osnovi meritev razlike temperatur primarnega hladila med vstopom in izstopom iz reaktorja. Ker je bila elektrarna v trenutku samodejne zaustavitve v povsem normalnem stanju, je bilo jasno, da delovanje zaščite ni bilo sproženo zaradi dejanskih mejnih vrednosti temperatur, temveč zaradi kratkotrajne zunanje elektromagnetne motnje oziroma impulza.

